En 37-årig mand er i dag ved Retten i Hjørring blevet varetægtsfængslet i fire uger sigtet for at have stukket en 43-årig kvinde i låret med en kniv, mens hun sov på en sofa. Det oplyser anklager ved Nordjyllands Politi Thomas Klingenberg. Episoden fandt sted 12. oktober sidste år på mandens bopæl i Frederikshavn. Men først i forgårs blev den 37-årige anholdt i sagen og i dag fremstillet i grundlovsforhør. Thomas Klingenberg forklarer, at kvinden først har anmeldt sagen nu, fordi hun var bange for manden, og at hun i en periode har været indlagt. Episoden med knivstikket fandt sted i forbindelse med et drikkelag, hvor kvinden var faldet i søvn. Og ifølge anklageskriftet blev hun pludselig stukket i låret af den 37-årige, hvorefter hun vågnede og udtalte noget i retning af: "Hvad har du gang i sindssyge stodder?" Hvortil den sigtede svarede: "Du må ikke gå." Ifølge Thomas Klingenberg er den 37-årige mand tidligere dømt for personfarlig kriminalitet, og det var blandt andet baggrunden for at kræve manden varetægtsfængslet. Den 37-årige nægter sig skyldig i sigtelserne, men han kærede ikke varetægtsfængslingen.

Opsummering:
Manden er sigtet for legemsangreb af særlig rå og brutal karakter efter knivstik, der fandt sted på en adresse i Frederikshavn sidste år.